1 De iis qui castra seu villas possident, commutent si possint ; quod si tam necessariae sunt possessiones ut non possent omnino sine damno aut periculo domorum alienari, caveant possessores ne ullo iudicio sanguinis se intermisceant. Transgressor, si abbas fuerit, deponatur ; si monachus vel conversus a domo propria eliminetur, non reversurus nisi per generale Capitulum. 2 Prohibetur ut nullus creditori alicui seu mercatori in aliis domibus nostri Ordinis pro reddenda sive recipienda pecunia, audeat terminum assignare. Transgressor tribus diebus sit in levi culpa, uno eorum in pane et aqua. 3 De mittendis personis Ordinis nostri in Graeciam, sicut sententia de mittendis ad Curiam ita de istis teneatur. 4 Sententia quae Capitulo praeterito data fuit super officialibus qui professi esse iubentur domorum illarum in quibus sunt, omnimodis teneatur. 5 Nulli omnino liceat emere aut acquirere nisi forte quid detur in puram eleemosynam, vel tantum de possessione minus utili quis vendiderit unde possit utilior sine additamente aliquo comparari nec sumptuose aedificare praesumat quis nisi de super abundanti vel de eleemosyna ad hoc data, aliter nulli liceat nisi de consensu et de licentia Capituli generalis. Abbas transgressor huius sententiae sine ulla retractatione, vel personarum acceptione, deponatur. Et quicumque suum praebuerit assensum vel consilium, a domo propria emittatur non reversurus nisi per generale Capitulum. Nec hoc anno recipiantur persona in Ordine, nisi quae repelli non possit sine gravi scandalo, et si hoc fiat abbas de consilio patris abbatis faciat, vel vicinorum abbatum si pater abbas defuerit, nihilominus in sequenti Capitulo veniam petiturus. Nec possessio quae haberi non potest nisi contra Ordinis instituta sicut est de furnis et de molendinis et huiusmodi, recipiatur ulterius, sed et habita si convenienter et sine gravi damno possit fieri, commutetur vel vendatur, nec recipiatur alicuius abbatis professio, nec deponatur aliquis nisi in Capitulo Ordinis nostri, nec aliquis venientium ad generale Capitulum, qui priusquam iter arripuerint de cessione sua patri abbati mentionem non fecerint, sed accedant ad Capitulum ad arbitrium Capituli iudicandi. 6 Abbates qui singulis annis non tenentur venire ad Capitulum, si usque ad unam de quatuor primis abbatiis venerint, et ibi infirmi remanserint, vel infra postquam meliorati fuerint, Cistercio se repraesentent, et sic eis indulgetur de misericordia, ut sequenti anno ad Capitulum venire minime teneantur. 7 Altaria grangiarum non consecrata destruantur, consecrata, remaneant ; ita quod in nullis divina celebrentur, nisi a generali Capitulo fuerit indultum ; et deinceps nulla alia construantur. Ubi autem hoc transgressum fuerit, abbas loci illius, prior et subprior et cellerarii omni quarta et sexta feria sint in pane et aqua ; et qui ibi celebraverit non celebret usque ad nutum Capituli generalis et ut istud cautius teneatur, omnia missis necessaria ab illis grangiis amoveantur. 8 Abbas de Hyrdehuse qui hoc anno numerum duodecim monachorum non apposuit in filia sua, cum hoc de mandato Capituli generalis facere debuisset, tribus diebus sit in levi culpa, uno eorum in pane et aqua et usque ad Natale Domini compleat quod hactenus non implevit ; alioquin veniam petat in sequenti generali Capitulo, gravius super hoc, si contempserit, puniendus. Hoc ipsum abbas Sancti-Sulpitii faciat qui culpa simili noscitur deliquisse. 9 Abbas de Porta qui leprosum recepit contra mandatum generalis Capituli, usque ad Natale Domini sic receptum proiiciat, veniam super hoc in sequenti Capitulo petiturus. Abbas de Walquerede hoc ei denuntiet. 10 Abbas de Pontiniaco qui contra formam Ordinis reginam Franciae cum aliis eiusdem sexus non paucis numero in suum monasterium introduxit ad audiendum sermonem in Capitulo, ad processionem in claustro, ad reficiendum etiam, et duabus noctibus pernoctandum in infirmitorio, sumpta occasione quod ex rescripto domini Papae, et de permissione Domini Cisterciensis eidem Reginae patebat aditus illius monasterii cum eo usque procedendum, nec dominus Papa, nec abbas Cistercii indulserint, sed nec etiam tale quid cogitaverint, et quia tam enorme factum sustinuit in totius Ordinis Cisterciensis iniuriam, licet absque omni retractatione depositionem mereretur in instanti, tamen ad petitionem domini Remensis cui negare nec volumus nec debemus, et aliorum episcoporum, ei parcitur in hac parte. Verum ne omnino impunita remaneat tanta praesumptio extra stallum abbatis maneat usque ad Pascha, et non celebret nisis de necessitate sui officii, et sex diebus sint in levi culpa, tribus in Cistercio, tribus in Pontiniaco, uno eorum in pane et aqua, hinc et inde. Et hoc ipsum provideat ut pavimentum suae ecclesiae quod et levitatem redolet et paupertatem sancti Cisterciensis Ordinis nutricem, superfluitate sua et curiosa varietate quodammodo detestatur, vel omnino amoveat, vel sic faciat emendari, ut neminem deinceps super hoc scandalizet. 11 Abbates de Alnis, de Casai et de Valle-Sancti-Petri qui hoc anno non venerunt ad Capitulum, latam in Capitulo generali sententiam sustineant. Patres abbates hoc eis denuntient. 12 Abbas de Borbona qui contra mandatum Capituli generalis, leprosum praesumpsit recipere, quadraginta diebus extra stallum abbatis maneat, sex diebus in levi culpa, duobus eorum in pane et aqua et de leproso committitur domino Cistercii qui quod in hoc viderit emendandum, corrigat et emendet, et quia cessio et institutio abbatis de Bonis fontibus minus caute ad suggestionem dicti abbatis de Borbona facta est, totum committitur abbati Morimundi, qui secundum quod discretioni eius visum fuerit, ordinet et disponat. 13 Abbas Altae ripae qui terram suam, contra formam Ordinis, ad modiationem dare voluit, et monachus suos non corripuit, eo quod irreverenter loqui praesumpserunt domino Lingonensi tribus diebus sit in levi culpa, uno eorum in pane et aqua, et monachi pro excessu suo similiter puniantur. 14 De converso de Net qui coria quae vendiderat converso de Quinci, contra ius alii vendidit, ut plus reciperet, et correctus quod malefecerat, et quod hoc vindicandum esset a Capitulo derisit correctorem, parvipendens quod ei dixerat, usque ad Pentecosten pedes Cistercio se praesentet, ad arbitrium domini Cistercii puniendus. Abbas de Net provideat ut mittatur. 15 Abbas Vallis-Sanctae-Mariae qui contra formam Ordinis et instituta Capituli generalis comitem in oratorio tumulare praesumpsit, sex diebus sit in levi culpa, duobus eorum in pane et aqua, et quadraginta diebus extra stallum abbatis maneat, et qui consilium dederunt, singuli tribus diebus sint in levi culpa, uno eorum in pane et aqua ; et quicumque tale quod praesumpserit, absque retractatione deponatur. Prior, subprior et cellerarius quorum consilio vel auctoritate id factum fuerit, emittantur ad domum aliam non nisi per Capitulum generale reversuri. 16 De hospitali de Sturceborne et capella in hospitali statutum est, ut in capella non celebretur ulterius, et introitus ad capellam a foris obstruatur, nec ibidem ulterius pauperes hospitentur, sed in hospitio quod ad usus talium ab antiquo est institutum. 17 De abbate de Bergis de quo dicitur quod in grangiis eius carnes passim ministrantur mercenariis et hospitibus, committitur abbati Morimundi, qui accedens ad abbatiam consideret si ita sit sicut dicitur, et si ita invenerit, digne id faciat emendari. Hoc idem patres abbates in filiabus suis considerent, et digne similiter faciant emendari. 18 Abbas et conventus Maceriarum qui in praeiudicium Cisterciensis monasterii virum bonae memoriae Alexandrum, cum esset filius ducis Burgundiae et fundatoris Cistercii, ad sepulturam praesumpsit recipere, et priore Cistercii et quibusdam suis fratribus contradicentibus, auctoritate Capituli generalis, praecipitur humatum *corpus* in praesenti restituere Cistercio et sepulturae patrum suorum fundatorum. Quod si contigerit retineri, divina ibidem minime celebrentur. Et ne tale quid praesumatur in posterum, statutum est et firmatum a Capitulo ne fundatores seu haeredes fundatorum ad sepulturam aliquam recipiantur ulterius, nisi de consensu et licentia eorum quorum eos esse constiterit fundatores. 19 Abbas Loci Dei qui minus caute et minus ordinate cessit in Divione, restituitur ; restitutus Cistercium veniat, Domino Cistercii super iis quae ei obiecta fuerint responsurus. Abbati autem de Fulcardimonte qui ei cessionem recepit indebite, parcitur in praesenti. 20 Abbas de Coronato qui sciens et prudens communicavit excommunicato, tribus diebus sit in levi culpa, uno eorum in pane et aqua. 21 Abbas de Fonte Ioannis qui molendinum contra Ordinis instituta fecit construi, et vinum prope abbatiam ad brocam vendi sustinuit, tribus diebus sit in levi culpa, uno eorum in pane et aqua. Et ut caveatur in posterum ne vinum vendatur ad brocam in morem saecularium, diffinitum est in Capitulo et sententia temperatur de vino vendendo ad brocam, ut tantum in villis, et nisi per saecularem personam vendatur. 22 Abbas de Miratorio qui in visitatione Sancti-Andreae minus mature sicut dicitur, et sicut ipse ex parte confessus est, et etiam minus reverenter, immo et leviter, coram Domino Remensi et Definitoribus locutus est, tribus diebus sit in levi culpa, uno eorum in pane et aqua. 23 De puerulo monacho de Bella Valle, et de domo cuiusdam mulieris nimis vicinae Bellae Vallis, committitur abbati Morimundi qui ad locum accedat, et re diligenter inquisita, faciat super his quod digne iudicaverit faciendum. 24 Abbas de Ioiaco qui nimis simpliciter professionem recepit abbatis de Persenia, non consulto Domino Cistercii, viginti diebus maneat extra stallum abbatis, et tribus diebus sit in levi culpa, uno eorum in pane et aqua. 25 Abbas Cariloci qui episcopos, archiepiscopos et abbates suscepit in infirmitorio monachorum, et per cuius negligentiam leprosus in extremis sine unctione, cum eam requisisset decessit, tribus diebus sit in levi culpa, uno eorum in pane et aqua, et 40 diebus extra stallum abbatis maneat, nec ultra fiat in Ordine, ut in infirmitoriis hospitentur saeculares. 26 Abbatibus de Frisia qui pueros infra annos quindecim ad discendum in claustris receperunt, licet de rigore Ordinis deponi mererentur, quia forte nondum ad eos pervenit diffinitio, parcitur in praesenti ; sed ne remaneat impunitum quod factum est sex diebus sint in levi culpa, uno eorum in pane et aqua, et 40 diebus extra stallum abbatis maneant, et pueros si ita voluerint, faciant in villis vel oppidis erudiri. De cetero qui non observaverint quod diffinitum est, deponantur. 27 De abbate de Insula qui creditur puerulum infra annos recepisse, et fideiussisse pro saeculari, de quo dicuntur et alia, committitur Domino Morimundi qui digne et secundum Ordinis formam corrigat quod invenerit corrigendum. 28 De abbate Fontis Willermi qui ad matrem vocatus a filia, receptis iam quorumdam monachorum professionibus sine revocatione et sine electione reversus est ad filiam, et qui mulierem recepit ad conversionem, relicto marito, committitur abbatibus de Dalone et de Grandi Silva, qui quod invenerint, sequenti Capitulo studeant nuntiare. 29 Abbas de Sala qui ad praeceptum patris abbatis venire ad Cistercium contempsit, cum per tres nuntios vocatus fuisset, usque ad Natale Domini Cistercium veniat, ad arbitrium Domini Cistercii satisfacturus. Abbas de Staffarda hoc ei denunciet, de ipsa quoque abbatia provideat abbas de Firmitate utrum stare possit nec ne, et iuxta Instituta Capituli generalis numerum 12 monachorum sustinere valeat et quod inventum fuerit, sequenti Capitulo nunciet. 30 Abbas de Charreria qui in filia sua per annum non sustinuit abbatem, sex diebus sit in levi culpa, uno eorum in pane et aqua. 31 Abbates S. Stephani de Bosco et de Choratio quibus, anno praeterito, per abbatem Casemarii debuit nuntiari ut praesenti Capitulo sese praesentarent, cum in praecedenti Capitulo venire debuissent et non venerunt nec etiam in praesenti secundum datam tunc sententiam, deponantur in instanti. Abbas de Domo Dei qui ad curiam profectus est, per abbatem Fossae Novae, hoc eis faciat nuntiari. 32 Prior, subprior et cellerarius de Ferraria, qui vocati venire contempserunt, usque ad Purificationem B.M. Virginis Cistercium veniant pro contumacia puniendi. Si autem venire contempserint, de Ordine tanquam rebelles et contumaces expellantur. 33 Abbas Grandis Silvae qui ante primam comedit, et postea iter arripiens obsequiis defuncti abbatis non interfuit, tribus diebus sit in levi culpa, uno eorum in pane et aqua. Similiter patiantur qui apud Gardum obsequiis defuncti conversi defuerunt. Abbates etiam qui apud Quintiacum ante sepulturam mortui recesserunt : tres missas pro ipso mortuo dicant. 34 Abbas de Pulliaco qui contra formam Ordinis et instituta concessit comitissae Campaniae missam singulis diebus, 40 diebus extra stallum sit et sex diebus in levi culpa, uno eorum in pane et aqua. Quam poenam patiatur abbas de Saaleres qui simili culpa tenetur, et quod male promissum est irritum fiat. 35 Abbas de Falera qui occasione spoliationis ad Capitulum non venit, usque ad Natale Domini Cistercio se praesentet, et si non venerit, secundum latam super hoc sententiam extra stallum abbatis sit, et omni sexta feria sit in pane et aqua. Abbas Sancti-Sulpicii hoc ei nuntiet. 36 In ecclesia de Wades a monachis divina non celebrentur, nec mortui per monachos sepulturae tradantur. Transgressor tribus diebus sit in levi culpa, uno eorum in pane et aqua, et in capitulo coram omnibus verberetur, quoties transgressus fuerit. 37 Monachus de Roseriis qui sine licentia perrexit ad Curiam, sicut sententia de talibus data est, a domo propria emittatur non reversurus nisi per Capitulum generale. Abbas qui non correxit, tribus diebus sit in levi culpa, uno eorum in pane et aqua. 38 Abbas et officiales de Maceriis quorum assensu carnes saecularibus, extra infirmitorium, ministratae sunt contra sententiam super hoc latam, uno die sint in pane et aqua. 39 Conversus qui cum episcopo Claromontensi, sine assensu et voluntate abbatis est, nisi ad iussionem sui abbatis domui suae se praesentaverit, ita ut ad arbitrium eius satisfaciat, pro excommunicato et fugitivo habeatur. 40 Abbas de Sancto-Godardo qui conversos de Monasterio in Argonia, qui contra voluntatem et assensum proprii abbatis retinuit, usque ad Pascha eos remittat ad propriam domum ; et si non miserit, ab illa die non celebret, nihilominus super hoc in Capitulo veniam petiturus. 41 Abbas Rigniaci qui contra formam Ordinis et consuetudinem, episcopum Antissiodorensem in infirmitorio recepit, cum alibi quo posset recipi convenienter haberet, sex diebus sit in levi culpa, tribus apud Cistercium, et tribus apud Claramvallem. 42 Abbas Boni Montis qui carnes episcopo proprio intra abbatiam ministravit, tribus diebus sit in levi culpa, uno eorum in pane et aqua. 43 Abbas de Sancto-Petro Aquilarum cuius cessio ab abbate Claraevallis contra formam Ordinis et absente patre abbate recepta est, restituitur ; quia tamen de insufficientia et quibusdam aliis notatur, committitur Domino Cistercii. Abbas autem Claraevallis qui resignationem eiusdem abbatis contra formam Ordinis suscepit, et monachum de Gratia Dei ad ianuam eiici fecit, tribus diebus sit in levi culpa, et 40 diebus extra stallum suum. 44 Macario militi decem carinae remittantur et supplicatur episcopis praesentibus ut aliqua ei uper hoc misericordia impendatur. 45 De commissionibus et litteris pro inutilibus personis suscipiendis Domino Nicholao scribatur. 46 Domino Cistercii committitur ut Domino Papae scribat super professionibus abbatum et privilegiis observandis. 47 Querela archidiaconi Trevirensis contra abbatem Villariensem committitur abbatibus de Claustro et de Alta Silva, qui quod definitum super hoc fuerit Capitulo sequenti renuntient. 48 Petitio regis Ungariae de abbatia construenda committitur abbatibus de Sancta-Cruce et de Hegris qui quod invenerint, sequenti Capitulo renuntient. 49 Petitio Spirensis episcopi de abbatia construenda, committitur Domino Cistercii. 50 Petitio ducis Austriae de abbatia construenda committitur abbatibus de Salem, et de Victoria, qui quod invenerint, sequenti Capitulo renuntient. 51 Petitio episcopi Patraporne, de abbatia construenda committitur abbatibus de Irsendehuse, et de Volrederode qui ad locum accedentes diligenter inquirant si Ordini aptus est, et in possessionibus sufficientiam habeat, et quod inventum fuerit sequenti Capitulo renuntient. 52 Petitio fratrum de Salva Terra committitur abbati Morimundi ita tamen ut cum gratia et benedictione summi Pontificis fiat. 53 Petitio Marchionis de construendis abbatiis, differtur usque ad sequens Capitulum. 54 Querela abbatum de Margan et de Neth committitur abbatibus de Fontanis et de Bilduars et de Fordens auctoritate Capituli terminanda. Quod si tres non consenserint, quidquid a duobus super hoc definitum fuerit teneatur. Eisdem committitur querela quae vertitur inter abbates de Neth et de Strafluns et quod de utraque factum fuerit Capitulo sequenti denuntient. 55 Petitio abbatis de Valburne pro reducendo conventu ad locum de Medeham committitur abbatibus de Forda et de Boxeleia et de Bello Loco qui ad locum accedentes diligenter inquirant si locus ille Ordini sit idoneus et sufficientiam habeat in possessionibus, et quod invenerint sequenti Capitulo renuntient. 56 Petitio de abbatia construenda in Sardinia committitur abbati Claraevallis. 57 Querela abbatis de Chiminum et Trium-Fontium committitur abbatibus Claraevallis et de Crista auctoritate Capituli terminanda, et quod factum fuerit Capitulo sequenti nuntient. 58 De priore et cellerario Sancti-Anastasii quibus imponitur quod eorum assensu quidam exoculatus fuerit, committitur abbatibus Casamarii et Fossa Nova, ut diligenter istud inquirant, et si verum invenerint a domo propria eos emittant non reversuros nec celebraturos nisi per Capitulum generale. 59 De abbate de Karreia, in cuius domo comitissa quaedam cum aliis mulieribus continuis sex noctibus pernoctavit, committitur abbati de Saviniaco ut tantum et tam periculosum excessum digne corrigat, et qualiter correctum fuerit, Capitulo sequenti renuntiet. 60 De conversis de Escharlis qui avenae paleam miscuerunt, committitur abbatibus de Fonteneto et de Fonte Joannis qui hoc districte iudicent, et qualiter correctum fuerit Capitulo sequenti renuntient. 61 Querela super abbatiis de Bullione et de Monte-Sanctae-Mariae committitur abbati Claraevallis. 62 Petitio abbatum de Lombardia et de Alemannia interim non exauditur. Poterunt autem super hoc in futuro Capitulo misericordiam et veniam postulare. 63 Concessum est de nonno Nicholao quondam abbate de Stanlée ut eum in domo alia, si ibi vocatus fuerit, liceat promovere. 64 Conceditur abbati Morimundi monachum quondam subpriorem ad domum propriam revocare. 65 Petitio Venetorum de abbatia construenda pro ipsorum devotione benigne audita est a Capitulo, sed ad praesens minime est exaudita, donec conventi iterum qui inter eos devoti sunt, ad Ordinem si forte vellent addere ad ea quae data sunt, in tantum ut possessio illius abbatiae sufficeret ad minus ad numerum 24 personarum in monachis et conversis, addita etiam cum eis familia competenti. Abbas de Sana Valle hoc eis denuntiet, qui quod invenerit sequenti Capitulo studeat nuntiare. 66 Episcopus Ordinis nostri qui minus ordinate se habuerit, admoneatur et rogetur per Dominum Cistercii, auctoritate Capituli generalis, ut sic se habeat in conversatione ne ipsius scandalum Ordini nostro tribuatur. 67 Pecunia quam frater Artaudus monachus Claraevallis recepit a monacho quodam qui in Acharon obiit, referatur ad Capitulum, et de ea fiat sicut a Capitulo fuerit iudicatum. 68 Querela abbatis de Crista contra abbatem de Valle Bona, pro abbatia de Mataplana, committitur Domino Cistercii et quatuor primis abbatibus terminanda in Divione. 